Valverde vinder La Route d’Occitanie trods mislykket udbrudsforsøg Feltet.dk
17. juni 2018 19:05 af Anders Schelde Mai Foto: Sirotti
Alejandro Valverde og Luis Leon Sanchez gik i udbrud med næsten 70 kilometer igen og blev først hentet få meter før mål, hvor Anthony Roux var hurtigst.
Den spanske superstjerne Alejandro Valverde (Movistar Team) vandt dette års La Route d’Occitanie uden de store problemer. På løbets afsluttende 4. etape var spanieren igen i hopla, da han og landsmanden Luis Leon Sanchez (Astana) angreb med omkring 70 kilometer til mål. De blev dog hentet kort før mål, og etapen blev vundet af Anthony Roux (Groupama-FDJ) foran Valverde.
Den fjerde og sidste etape af La Route d’Occitanie skulle køres over 192,7 kilometer fra Mirepoix til Cazouls-lès-Béziers. Etapens største terrænmæssige udfordring var kategori 1-stigningen Pic de Nore, hvis top skulle passeres med 90 kilometer til mål. Inden etapen var Alejandro Valverde seks og 12 sekunder foran henholdsvis Daniel Navarro (Cofidis) og Kenny Elissonde (Team Sky).
Morgenudbruddet
Fem mand kom afsted fra starten på etapen. I dette femmandsudbrud sad: Jérémy Maison (Fortuneo-Samsic), Evaldas Siskevicius (Delko Marseille-Provence KTM), Quentin Jaregui (AG2R La Mondiale), Alexandre Pichot (Direct Energie) og Mikel Iturria Segurola (Euskadi - Murias). Iturria var bedste mand i klassementet på en 19. plads, men han var seks minutter og tre sekunder efter Valverde inden starten på etapen, så udbruddet udgjorde ingen stor trussel mod Valverdes førertrøje.
Da udbruddet nåede Pic de Nore, havde de tre minutter og 20 sekunder til feltet, som blev ført an af Vital Concept-holdet, som ikke var repræsenteret i front. På nedkørslen fra Pic de Nore kom Mauro Finetto (Delko Marseille-Provence KTM), Alexis Vuillermoz (AG2R La Mondiale), Luis Ángel Maté (Cofidis) og Oscar Rodriguez (Euskadi - Murias) op til forreste, hvoraf kun Siskevicius var i stand til at følge med.
Spanske stjerner i angreb
Feltet fik konktakt til de forreste med omkring 70 kilometer igen, hvorefter løbets førende rytter, Alejandro Valverde sammen med Luis Leon Sanchez, som lå nummer fire i klassementet - et minut efter Elissonde på tredjepladsen. Deres forspring lå længe på omkring de to minutter, hvilket skabte panik i feltet, hvor Kenny Elissondes tredjeplads kom alvorligt i fare. Cofidis tog sig af størstedelen af føringsarbejdet, da de skulle forsvare Navarros andenplads, mens Elissonde selv måtte i føre.
Det hårde arbejde bar frugt, og med fem kilometer igen var afstanden til Valverde og Sanchez nede på 15 sekunder. I feltet var Groupama-FDJ gået i front for at hente frontduoen, som havde syv sekunder, da feltet kørte under kilometerporten.
Sanchez måtte opgive med få hundrede meter til mål, mens Valverde forsøgte at holde feltet bag sig i spurten. Med omkring 25 meter igen kørte Anthony Roux dog forbi Valverde og tog etapesejren. Den spanske veteran blev akkurat nummer to foran Siskevicius. Trods andenpladsen kan Valverde glæde sig over, at han vandt løbet samlet. Daniel Navarro og Kenny Elissonde forsvarede deres respektive podiepladser.